Ǹkúkúmá a sigán fɔ́ɔ́ a bɛ́də́ á ndá á yób, ǎ ngayón, a kə a kilan, nyé nâ: Ǎ mɔ́n wama Absalóm, ǎ mɔ́n wama Absalóm, ǎ mɔ́n wama. Kə́ mǎ mə̄ və́ yəan wú a ! Ǎ ! Absalóm, ǎ mɔ́ wama. 2Ńdɔ̄ bákə kǎd Yoab nâ: “Ǹkúkúmá a yón, ńdɔ̄ fə á nə́ á məyəb ású Absalóm.” 3Ńdɔ fɔ́ɔ́ ámǒs məfǒn bəzimbi ó ngávəngan amǒs məlunga ású bɔ́ bə́sə, amú bə́ ngáwóg naa ǹkúkúmá á nə á məyəb ású mɔ́n wōé. 4Amǒs tē, bəzimbi bə́ ngáman nyían á dzāl otə̌tə̄g otə̌tə̄g anə́ é bod básɔ́ túb á bītá ai osɔ́n ósə. 5Ǹkúkúmá a ngábúdi ǹló, a ngáyón a yób étē nâ: “Ǎ mɔ́n wama Absalom, Ǎbsalom, mɔ́n wama.” 6Ńdɔ Yoab a ngákə̄ ábə ǹkúkúmá á ndá étēde, nyé nâ: “O kúb fɔ̄ɔ̄ bītúgā bíē bísə osɔ́n á ńlō ámōs ví, bía yǎ bī kōdé ényiŋ dzóe, ai enyiŋ bɔ́n bóe, ai enyǐŋ bəngɔn bóe, ai enyǐŋ bīníngá bóe ai enyǐŋ miǹtɔbɔ mí bīníngá míe, bibɔn bíe. 7Wadiŋ ébá básíŋ wā, o síŋī ébá bádiŋ wa[1]; amú, ámōs dī o lə́de fɔ̄ɔ̄ naa bədzóē bóe ai bəzimbi bóe bə́ nə zəzə byə́m; amú māyəm nâ ngə́ Absalom á nyiŋ, byâ bǐ mān wū, ngə́ ó nə miǹtag. 8Ńdɔ tə́bə́gə́, ó kə kɔ́bɔ ai bitúgā bíe ḿból byátám; mavu wa sɔŋ ábə Ǹtondôbə, ngə́ ō bɔ̄ tə kwí, tɔ mod m̀bɔ́g m̀bɔ́g ǎ yǐ kig lígi ai wa, álú bēn dí édílī tē lâyi wa bɔ ábē a lodo bə́bə̂ bə́ mam bə́sə̄ yā bə́ ngátóban yǎ ai wa a tádígi ábǒg mɔ́ngɔ́ dóe a zaa kwí étətəg nyɔ́.” 9Nâ, ńdɔ ǹkúkúmá á ngākódō á sí a kə́ tɔbɔ á ḿbɛ̄, fwé é yamán á ńkunda bítá ósə nâ: “Ǹkúkúmá á tɔá á ḿbɛ̄”, ńdɔ bod bə́ ngákə tóban ábə ǹkúkúmá.